TFG ใจป้ำ! ทุ่ม 813 ลบ.ปันผลระหว่างกาล 0.145 บ./หุ้น ช่วยผถห.ฝ่าวิกฤต “โควิด-19”
TFG ใจป้ำ! ทุ่ม 813 ลบ.ปันผลระหว่างกาล 0.145 บ./หุ้น ช่วยผถห.ฝ่าวิกฤต “โควิด-19”
25 มี.ค. 2563

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า ที่ประชุมคณะกรรมการบริษัท ครั้งที่ 4/2563  เมื่อวันที่ 24 มีนาคม 2563 มีมติอนุมัติให้จ่ายเงินปันผลระหว่างกาล (กรณีพิเศษ) ในรูปเงินสด จากงวดผลประกอบการปี 2562 (ตั้งแต่วันที่ 1 มกราคม-ธันวาคม 2562) และกำไรสะสมในอัตราหุ้นละ 0.145 บาท รวมเป็นเงินปันผลจ่ายทั้งสิ้น 813,098,039 บาท
“จากที่คณะกรรมการบริษัทฯ ได้พิจารณาจากสถานการณ์โรคระบาดและสภาวะตลาดทุนที่คาดว่าจะส่งผลกระทบต่อผู้ถือหุ้น ประกอบกับบริษัทฯ มีสภาพคล่องเพียงพอที่จะสามารถดำเนินการจ่ายปันผลดังกล่าวได้  จึงตัดสินใจให้จ่ายปันผลระหว่างกาลเพิ่มเป็นกรณีพิเศษ เพื่อช่วยผู้ถือหุ้นอีกทางและให้รู้ว่าทีมผู้บริหารมีความตั้งใจและต้องการดูแลผู้ถือหุ้นของ TFG ทุกคนให้ดีที่สุด” นายวินัย กล่าว
ทั้งนี้ เตรียมขึ้นเครื่องหมาย XD วันที่ 7 เมษายน 2563 โดยจะจ่ายให้แก่ผู้ถือหุ้นที่มีสิทธิได้รับเงินปันผลตามที่ปรากฏชื่อ ณ วันที่กำหนดสิทธิผู้ถือหุ้น (Record Date) วันที่ 8 เมษายน 2563 กำหนดจ่ายวันที่ 22 เมษายน 2563 ซึ่งบริษัทฯพิจารณาจากสถานการณ์โรคระบาดและสภาวะตลาดทุน ที่คาดว่าจะส่งผลกระทบต่อผู้ถือหุ้น ประกอบกับบริษัทฯมีสภาพคล่องเพียงพอที่จะสามารถดำเนินการจ่ายปันผลดังกล่าวได้
อนึ่ง ก่อนหน้านี้ TFG ได้ดำเนินการจ่ายเงินปันผลระหว่างกาลจากผลการดำเนินงานงวด 6 เดือนแรกของปี 2562 ตั้งแต่วันที่ 1 มกราคม 2562 – 30 มิถุนายน 2562 และกำไรสะสมในอัตราหุ้นละ 0.07 บาทต่อหุ้น รวมเป็นเงินจำนวน 392,530,088 บาท ในวันที่ 5 กันยายน 2562 เป็นที่เรียบร้อยแล้ว และจะจ่ายเงินปันผลระหว่างกาลจากผลประกอบการของปี 2562 (ตั้งแต่วันที่ 1 มกราคม 2562 – 31 ธันวาคม 2562) และกำไรสะสม ในอัตราหุ้นละ 0.055 บาท รวมเป็นเงินปันผลจ่ายทั้งสิ้น 308,416,498 บาท โดยจะจ่ายให้แก่ผู้ถือหุ้นที่มีสิทธิได้รับเงินปันผลตามที่ปรากฏชื่อ ณ วันที่กำหนดสิทธิผู้ถือหุ้น (Record Date) ในวันที่ 11 มีนาคม 2563 และกำหนดจ่ายเงินปันผลในวันที่ 10 เมษายน 2563
ดังนั้น อัตราการจ่ายเงินปันผลประจำปี 2562 ในอัตราหุ้นละ 0.27 บาท รวมเป็นเงินปันผลจ่ายทั้งสิ้น 1,514,044,625 บาท
นอกจากนี้ ยังมีมติให้เลื่อนการประชุมสามัญผู้ถือหุ้นประจำปี 2563 จากเดิมกำหนดวันที่ 20 เมษายน 2563 ออกไปโดยไม่มีกำหนด เนื่องจากสถานการณ์การแพร่ระบาดของโรคติดต่อเชื้อไวรัสโคโรนา 2019 (COVID-19) ซึ่งเป็นโรคติดต่ออันตรายตามพ.ร.บ.โรคติดต่อพ.ศ. 2558 และปัจจุบันมีแนวโน้มการแพร่ระบาดอย่างรวดเร็วและมีจำนวนผู้ติดเชื้อเพิ่มขึ้นต่อเนื่อง รวมทั้งมีการกระจายไปวงกว้าง ประกอบกับภาครัฐได้ขอความร่วมมือภาคเอกชนควรงดการจัดกิจกรรมที่มีลักษณะเป็นการรวมกันของคนหมู่มาก เพื่อลดการแพร่ระบาด บริษัทฯมีความห่วงใยสุขภาพอนามัยและความปลอดภัยของผู้ที่จะเข้าร่วมประชุม ผู้ร่วมงานทุกท่านและพนักงาน รวมถึงเป็นการปฏิบัติตามาตรการของกรมควบคุมโรค กระทรวงสาธารณสุข และภาครัฐ ในการป้องกันและลดการแพร่ระบาดของโรคดังกล่าว  นอกจากนี้ ยังเป็นการแสดงความรับผิดชอบต่อสังคมโดยรวม จากเหตุผลและความจำเป็นดังกล่าว ที่ประชุมคณะกรรมการจึงมีมติยกเลิกการประชุมผู้ถือหุ้นประจำปี 2563 ออกไปไม่มีกำหนด